UPA มั่นใจผลงานปี 65 โตกระฉูด! หลังติดตั้ง “ชุดขุดคริปโตฯ” เพิ่ม 400 เครื่อง
UPA ติดตั้งเครื่องขุดคริปโตฯ 400 เครื่อง ไปแล้วที่เหมืองเมืองปากเซ แขวงจำปาศักดิ์ สปป.ลาว พร้อมลุยเดือนเม.ย. 65 ติดตั้งเพิ่มอีก 4,000 เครื่อง วางงบ 440.90 ลบ. มั่นใจผลงานปี 65 โตแกร่ง
UPA ติดตั้งเครื่องขุดคริปโตฯ 400 เครื่อง ไปแล้วที่เหมืองเมืองปากเซ แขวงจำปาศักดิ์ สปป.ลาว พร้อมลุยเดือนเม.ย. 65 ติดตั้งเพิ่มอีก 4,000 เครื่อง วางงบ 440.90 ลบ. มั่นใจผลงานปี 65 โตแกร่ง
11 มี.ค. 2565

นายกวิน เฉลิมโรจน์ ผู้ช่วยประธานเจ้าหน้าที่บริหาร บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า บริษัทฯ ได้ทำการสั่งซื้อเครื่องขุดคริปโตเคอร์เรนซี เพื่อมาติดตั้งที่เหมืองที่เมืองปากเซ แขวงจำปาศักดิ์ สปป.ลาว ซึ่งเป็นเหมืองที่ลงทุนร่วมกับ Asia Investment and Financial Services Sole Company Limited หรือ AIFS รวมมูลค่าประมาณ 13.48 ล้านดอลลาร์สหรัฐ หรือประมาณ 440.90 ล้านบาท โดยได้ติดตั้งเครื่องขุดคริปโตเคอร์เรนซีโดยมีจำนวนที่เสร็จแล้ว 400 เครื่อง พร้อมดำเนินการขุดคริปโตเคอร์เรนซี สามารถรับรู้รายได้ทันทีในไตรมาส 1/2565 และจะทยอยติดตั้งอีกจำนวน 4,000 เครื่อง โดยคาดว่าจะแล้วเสร็จภายในเดือนเมษายน 2565 และสามารถรับรู้รายได้ทั้งหมดในไตรมาส 2/2565
“การที่บริษัทแจ้ง ก็เพื่อต้องการให้เห็นถึงความมุ่งมั่น และพัฒนาการที่สำคัญในการทำธุรกิจ และเป็นการสร้างความมั่นใจต่อผู้ลงทุนและผู้ถือหุ้น ที่ผ่านมาทีมงานบริหารของเราได้มีการศึกษาข้อมูลเกี่ยวกับธุรกิจเหมืองขุดบิทคอยน์มาเป็นอย่างดี เชื่อว่าจะให้ผลตอบแทนที่คุ้มค่ากับการลงทุน เพิ่มโอกาสในการสร้างรายได้และผลกำไรให้กับบริษัทฯ นอกเหนือจากธุรกิจโรงไฟฟ้า และอสังหาริมทรัพย์ ” นายกวิน กล่าว
อนึ่งประชุมคณะกรรมการของบริษัทฯในวันที่ 11 กุมภาพันธ์ 2565 ที่ผ่านมามีมติอนุมัติการเข้าลงทุนในธุรกิจสินทรัพย์ดิจิทัล โดยการตรวจสอบการทำธุรกรรมที่ใช้คริปโทเคอร์เรนซี หรือการขุดเหมืองคริปโทเคอร์เรนซี (Cryptocurrency Mining) ในสาธารณรัฐประชาธิปไตยประชาชนลาว (สปป.ลาว) ในวงเงิน 25 ล้านดอลลาร์สหรัฐ หรือประมาณ 817.7 ล้านบาท
สำหรับแนวโน้มธุรกิจ 2565 คาดว่าจะเติบโตอย่างก้าวกระโดด เมื่อเทียบกับปีที่ผ่านมา จากการทยอยรับรู้รายได้จากผลตอบแทนในการลงทุนในโครงการต่างๆ ทั้งจากธุรกิจเดิมและธุรกิจใหม่ โดยเฉพาะธุรกิจสินทรัพย์ดิจิทัล และบริษัทฯยังคงมองหาโอกาสใหม่ๆ ในการขยายการลงทุน เพื่อการเติบโตที่แข็งแกร่งและยั่งยืน สร้างผลตอบแทนที่ดีให้กับผู้ถือหุ้นในอนาคต